
		PREDSEDNIK NARODNE SKUPŠTINE


Na osnovu člana 157. stav 6. i člana 161. stav 1. Poslovnika Narodne skupštine („Službeni glasnik RS”, broj 20/12 - prečišćen tekst), Odbor za zdravlje i porodicu podnosi na Predlog zakona o razmeni podataka, dokumenata i obaveštenja u slučaju nastupanja privremene sprečenosti za rad korišćenjem softverskog rešenja „e-Bolovanje – Poslodavacˮ, sledeći amandman:


AMANDMAN

Član 9. stav 4. Predloga zakona menja se i glasi:
„U slučaju nastupanja privremene sprečenosti za rad policijskog službenika, podatak o dijagnozi bolesti ili povrede dostavlja se, odnosno čini se dostupnim poslodavcu, uz primenu mera zaštite podataka u skladu sa zakonom.“

O b r a z l o ž e nj e
Predloženim amandmanom omogućava se nesmetana primena odredaba Zakona o policiji i podzakonskih akata donetih za njegovo sprovođenje u kojima je za izvršavanje pojedinih dužnosti, odnosno ostvarivanje pojedinih prava policijskih službenika relevantan podatak o dijagnozi bolesti, odnosno povrede  koja je uzrok privremene sprečenosti za rad. Izvršavanje tih dužnosti i ostvarivanje tih prava je u direktnoj zavisnosti od toga da li je Ministarstvu kao poslodavcu poznat podatak o dijagnozi bolesti odnosno povrede policijskog službenika koji je privremeno sprečen za rad. 
Ministarstvo unutrašnjih poslova, kao poslodavac, i policijski službenici kao zaposleni, suočavaju se sa izazovima u ovoj oblasti od kada je aprila 2021. godine počeo da se primenjuje Pravilnik o obrascima u sistemu zdravstvene zaštite („Službeni glasnik RS“, br. 31/21 i 61/22), kojim su stavljene van snage odredbe Pravilnika o načinu i postupku ostvarivanja prava iz obaveznog zdravstvenog osiguranja („Službeni glasnik RS”, br. 10/10, 18/10 – ispravka, 46/10, 52/10 – ispravka, 80/10, 60/11 – US, 1/13, 108/17 i 82/19 – dr. propis) koje su propisivale da obrazac izveštaja o privremenoj sprečenosti za rad sadrži podatak o dijagnozi bolesti ili povrede. 
U skladu sa Zakonom o policiji policijski službenik je dužan da neposrednom rukovodiocu preda službeno oružje, municiju, službenu legitimaciju i službenu značku u slučaju privremene sprečenosti za rad zbog bolesti iz grupe duševnih bolesti i poremećaja. Ako policijski službenik ne postupi na naveden način neposredni rukovodilac dužan je da navedenu opremu privremeno oduzme - danom saznanja za privremenu sprečenost. Po prestanku privremene sprečenosti za rad policijskom službeniku vraća se službeno oružje, municija, službena legitimacija i službena značka. Imajući u vidu da je u skladu sa Zakonom o policiji podatak o dijagnozi bolesti relevantan za izvršavanje dužnosti (predaja/oduzimanje oružja), a kako odredba člana 9. stav 4. Predloga zakona propisuje dostavljanje podatka o dijagnozi bolesti samo za svrhu ostvarivanja prava, to bi prihvatanje amandmana omogućilo dostavljanje podatka o dijagnozi bolesti i u svrhu izvršavanja dužnosti policijskog službenika (kako policijskog službenika koji je privremeno sprečen za rad, tako i njegovog neposrednog rukovodioca). Neposedovanje ovog podatka i posledično – neizvršavanje ove obaveze bi u praksi moglo da ima dalekosežne štetne posledice, imajući u vidu potencijalnu društvenu opasnost posedovanja službenog oružja od strane policijskog službenika koji je privremeno sprečen za rad zbog bolesti iz grupe duševnih bolesti i poremećaja. 
Takođe, saglasno članu 190. Zakona o policiji, policijskom službeniku, u slučaju teže bolesti van rada koja životno ugrožava zaposlenog, pripada naknada plate u visini 100% osnovne plate, uvećane za minuli rad. Ovo pravo se ostvaruje na osnovu Liste težih bolesti i povreda van rada koju je utvrdila zdravstvena ustanova nadležna za zaštitu zaposlenih u Ministarstvu. U Predlogu zakona izostavljeno je da se pored dijagnoze bolesti navede i dijagnoza povrede a što je neophodno kako bi policijski službenici mogli da napred navedeno pravo ostvare u celosti.
Imajući u vidu navedeno i potrebu da se stvore uslovi da se Zakon o policiji primenjuje u celosti, predlaže se usvajanje navedenog amandmana. 

